Sporočilo za javnost:

Okoljski minister mora v Bruslju podpreti zavarovanje kmetijstva brez GSO 

Ljubljana, 6.2.2007

 

Včeraj, 5.2.2007 so predstavniki Greenpeacea v Bruslju evropskemu komisarju za zdravje Kyprianuju izročili peticijo za odpravo zakonske vrzeli glede označevanje živil živalskega porekla, če so bile živali krmljene z gensko spremenjeno krmo. Peticijo je podpisalo prek milijon prebivalcev EU.
Vseevropski kampanji za ohranitev in zavarovanje kmetijstva brez GSO in za zagotovitev pravice potrošnikov do izbire hrane brez GSO (pobudnik Friends of the Earth Europe) pa se pridružujejo tudi na Inštitutu za trajnostni razvoj v Ljubljani. Danes so ministru za okolje dr. Janezu Podobniku poslali pismo, v katerem ga pozivajo, naj na bližnjem Svetu za okolje EU 20.2.2007 glasuje proti preklicu moratorija na sorto GS koruze, ki jo je predlani sprejela Madžarska, ter proti odobritvi GS krompirja.
V pismu, ki ga je podprlo 18 slovenskih nevladnih organizacij, zahtevajo, da minister na tem srečanju, v imenu Slovenije, zavrne predlog Evropske komisije o preklicu nacionalne varnostne klavzule o prepovedi GS koruze MON810 na Madžarskem, kot so ministri storili tudi lani v primeru Avstrije.
Zahtevajo tudi, da minister glasuje proti predlogu za odobritev kultivarjev GS krompirja. Gre namreč za industriji namenjen krompir, za katerega pa priznavajo, da ne morejo preprečiti njegovega vstopa v človeško prehransko verigo; sorta pa ni bila avtorizirana za človeško prehrano.
Podpisniki poudarjajo da ne bi smeli odobriti gojenje nobene GS rastline, dokler v EU ne bodo sprejeta obvezujoča in stroga pravila glede soobstoja GS rastlin s konvencionalnimi in ekološkimi rastlinami.

Več o tem na: http://www.itr.si/nvo-portal/mapa/gso
